text: [{"text_idx": "#000004", "text": "Ityoophiyaa keessatti weerarri vaayirasii koroonaa akkaataa kanaan dura hin mul\u2019atiniin garmalee dabalaa jiraachuu Ministeerri Fayyaa biyyattii beeksise. Hoggantuun Ministeera Fayyaa Dr Liyaa Taaddasaa har\u2019a akka himtetti, tatamsa\u2019inni vaayirasichaa to\u2019annoon ala ta\u2019uusaatiin dura namni hunduu itti gaafatamummaa isaa ba\u2019uu qaba jette."}, {"text_idx": "#000005", "text": "Dr Liyaan haala weerarri vaayirasichaa amma irra jiru yemmuu ibsitu, Kanaan dura weerarri vaayirasichaa dhibba keessaa 10 gadi ta\u2019uu ibsuun, yeroo dhiyoo asitti, keessattuu torbeewwan darban keessa ammoo dhibba keessaa 17 ga\u2019ee jira jette. Haaluma kanaan Guyyoota 10 darban keessatti hanga Alhada darbeetti, namoonni 12,000 vaayirasichaan akka qabamanii fi namoonni 149 ammoo du\u2019u ibsame."}, {"text_idx": "#000006", "text": "Dr Liyaan itti dabaluudhaan, lakkoofsi namoota sababa vaayirasichaatiin du\u2019anii haala duraan hin muudatiniin dabaluu fi namoonni garmalee dhibamanii yaalii cimaa barbaadanis guyyoota darban keessa kan kanaan dura ture haalaan caaluun 450 ga\u2019uu himte. Sababa kanaan kutaan namoonni haalaan dhibaman itti yaalaman guutuu fi meeshaan namoonni garmalee dhibaman ittiin harganan (Ventilator) kan jiru hundi akka qabame, akkasumas hanqinni oksijiinii mudachuus ibsame."}, {"text_idx": "#000007", "text": "Hoggantuun Ministeera Fayyaa dhumarrattis \u201ctatamsa\u2019inni vaayirasichaa haala kanaan itti fufee, to\u2019annoo ala ta\u2019uun dura itti gaafatamummaa fi of-eeggannoon sirnaan hojiirra oolfamuu qaba\u201djechuun akeekkachiiste."}, {"text_idx": "#000016", "text": "Dawaan waldhaansa dhibee Covid-19\u2019f yaalii irraa ture bu\u2019aa gaarii argamsiisuun ibsame."}]